ློབ་དཔོན་སངས་རྒྱས་གསང་བའི་མདུན་ནས་བཀའ་རྫོགས་པ་ཆེན་པོའི་ཆོས་གསན་ཀྱང་བཀའ་རྒྱ་དམ་པས་ཚིག་འབྱམ་ཁོ་ནར་མཐོང་བས་རྒྱུ་མཚན་ཞུས་ཚེ། བླ་མས་བཀའ་རྒྱ་དམ་པས་བསྟན་ཏུ་མི་བཏུབ༔ཁྱོད་ཤར་ཕྱོགས་ཀྱི་རིའི་རྒྱབ་འདིར་བདེ་ལྡན་ཞེས་བྱའི་དགོན་པ་ན་དགའ་རབ་རྡོ་རྗེ་བཞུགས་ཀྱི་ཞག་གཉིས་ནས་ཐོན་པས་དེར་སོང་ཞེས་ལུང་བསྟན། དེར་བྱོན་པའི་ལམ་དུ་རྒྱལ་པོའི་བུ་དྷ་ཧེ་དཱ་ལོ་དང་། བློན་པོའི་བུ་དྷེ་ཝ་དང་འཕྲད་ནས། དེ་དག་འབྲས་བུའི་ཆོས་འཚོལ་བར་དོན་མཐུན་ནས་དེ་གསུམ་སློབ་དཔོན་མདུན་དུ་སོང་ནས་ཞབས་སྤྱི་བོར་བླང་པ་ལ། གསུང་ལྟར་གསལ་བའི་རྫོགས་པ་ཆེན་པོའི་དབང་ཁྲིད་གདམ་པ་བཅས་ཡོངས་རྫོགས་མནོས་སོ། །དེའི་རྗེས་སུ་ཕྱག་ན་རྡོ་རྗེའི་སྤྲུལ་པ་ཟིལ་གནོན་སེངྒེའི་མིང་ཅན་ཤྲཱི་སེང་ཧ་རྒྱ་ནག་བྱང་ཆུབ་ཤིང་དྲུང་ཡབ་ཁྱིམ་བདག་བདེ་ལྡན། ཡུམ་ཀུན་མཁྱེན་མའི་སྲས་སུ་འཁྲུངས། མཁས་པར་གྱུར་ཚེ་སྤྱན་རས་གཟིགས་ཀྱིས་ལུང་བསྟན་པ་ལ་བརྟེན་ནས་དགའ་རབ་རྡོ་རྗེའི་མདུན་དུ་བྱོན་ཏེ་དགའ་རབ་རྡོ་རྗེས། ཐུགས་ལྟར་གྲོལ་བའི་རྫོགས་ཆེན་ཐམས་ཅད་གཏད་དོ། །སློབ་དཔོན་དགའ་རབ་རྡོ་རྗེས་ཐུགས་སྲས་ཤྲཱི་སེང་ཧ་ལ་གཏད་རྒྱ་འདི་གསུངས་ཏེ། རིགས་གསུམ་ཟིལ་གནོན་ཤྲཱི་སིང་ཧ་ཁྱོད༔མི་ལོ་སུམ་སྟོང་འཛམ་བུ་གླིང་དུ་གནས༔བསྟན་པའི་དམ་ཆོས་ཀུན་གྱི་སྙིང་པོ་སྟེ༔རྫོགས་ཆེན་མན་ངག་ཐམས་ཅད་ཁྱོད་ལ་གཏད༔ཕྱི་མའི་དུས་ན་ཐུགས་ཀྱི་སྲས་གསུམ་འབྱུང༔སྐུ་ཡི་རིག་འཛིན་བོད་ཀྱི་ཡུལ་དུ་བྱོན༔སྐུ་ལྟར་གྲགས་པའི་རྫོགས་ཆེན་ཐམས་ཅད་གཏོད༔གསུང་གི་རིག་འཛིན་ཨོ་རྒྱན་ཡུལ་ནས་བྱུང༔སྙིང་པོ་གསལ་བའི་རྫོགས་ཆེན་ཐམས་ཅད་གཏོད༔ཐུགས་ཀྱི་རིག་འཛིན་རྒྱ་གར་ཡུལ་ནས་བྱུང༔གྲོལ་བ་ཐུགས་ཀྱི་རྫོགས་ཆེན་ཐམས་ཅད་གཏོད༔ཅེས་གསུངས་ཏེ། སློབ་དཔོན་ཆེན་པོ་མི་ལོ་ཉིས་བརྒྱར་འགྲོ་དོན་མཛད་ནས་འོག་མིན་དུ་གཤེགས་མཐར་བྱམས་མགོན་དུ་གྱུར་པ་ཡིན་ནོ། །དེ་ནས་ཤྲཱི་སེང་ཧ་ལོ་ལྔ་བརྒྱར་དབུས་རྩུབ་འགྱུར་ཚལ་དུ་རྫོགས་ཆེན་གྱི་དོན་ཉམས་སུ་བླང་ནས་བཞུགས་ཚེ། རྒྱ་གར་གླང་པོ་སྒང་གི་རྒྱུད། བཀྲ་ཤིས་རྒྱུད་རིང་གི་གྲོང་ཁྱེར་དུ་ཡབ་ཁྱིམ་བདག་ཀུན་དགའ་དང་ཡུམ་དགེ་ལྡན་མའི་སྲས་སུ་བི་མ་མི་ཏྲ་འཁྲུངས་ཤྲཱི་སེང་ཧ་ལ་མཇལ། ཐུགས་ཀྱི་རྫོགས་ཆེན་གྱི་སྣོད་དུ་གཟིགས་ནས་གཏད་རྒྱ་དང་བཅས་གསུངས། དེ་ནས་མི་ལོ་བརྒྱ་རྩ་གཅིག་ནས་དབུས་འགྱུར་དུ་པདྨ་འབྱུང་གནས་བྱོན། སྙིང་པོ་གསལ་བའི་རྫོགས་པ་ཆེན་པོའི་སྣོད་དུ་གཟིགས་ནས་གཏད་རྒྱ་དང་བཅས་བཤད། དེ་ནས་མི་ལོ་ལྔ་བརྒྱ་རྩ་གཅིག་ནས། གཙང་གི་སྙེ་མོ་བྱེ་མཁར་ན་ཡབ་བ་གོར་ཧེ་འདོད་དང་ཡུམ་བྲན་ཀ་བཟའ་སྒྲོན་སྐྱིད་གཉིས་ཀྱི་སྲས་སུ་གན་ཇག་ཐང་ཏ་ཞེས་བྱ་བར་འཁྲུངས། ལོ་བདུན་ལོ་ཙར་བསླབ། བཅོ་ལྔར་རྒྱ་གར་དུ་བྱིན་ཏེ་ཤྲཱི་སེང་ཧས་བཀའ་ཡོངས་སུ་གྲགས་པའི་རྫོགས་པ་ཆེན་པོའི་སྣོད་དུ་གཟིགས་ནས། གཏད་རྒྱ་བཅས་གསུངས་སོ། །གཞན་ཡང་ཤྲཱི་སེང་ཧས། བི་མ་མི་ཏྲ་ལ་གསུངས་ཏེ། ཁྱོད་ཀྱི་སློབ་མ་རྒྱ་གར་ཡུལ་གྱི་འབུམ་ཕྲག་གསུམ་དང་། བོད་ཡུལ་གྱི་འབུམ་ཕྲག་གཅིག་ནི་ཐུགས་ཀྱི་སྲས་ཡིན་ཁྱོད་རྡོར་སེམས་དང་དབྱེར་མེད་ཡིན་པས་དེ་དག་ལ་ཐུགས་རྒྱུད་ཐམས་ཅད་དྲིལ་དེ་སྟོན། རྒྱ་གར་གྱི་ཐུགས་སྲས་དགུ་ལ་རྒྱུད་ཆེན་རྣམས་བསྟན་དེས་གྲོལ་བར་འགྱུར། བོད་ཡུལ་གྱི་ཐུགས་སྲས་གསུམ་ལ་མན་ངག་གི་གྲོལ་བའི་མན་ངག་སྡེ་གསུམ་སྟོན། དེ་ལྟ་བུའི་དངོས་ཀྱི་གདུལ་བྱར་གྱུར་པ་ལ་ངོ་བོའི་སྒོ་ནས་སྟོན། སྐུ་དངོས་ཀྱིས་གདུལ་བྱར་མ་གྱུར་པའི་རྗེས་འཇུག་གི་གདུལ་བྱའི་དོན་དུ་གཏེར་དུ་སྦ་དགོས་གསུངས་སོ། །པདྨ་ལ་སྤྱན་རས་གཟིགས་ཀྱི་སྤྲུལ་པར་ལུང་བསྟན་ཁྱོད་ཀྱི་སློབ་མ་བོད་ཡུལ་དུ་བདུན་ཡོད་དེ་ལ་ཟབ་གནད་དྲིལ་བའི་རྫོགས་ཆེན་ཐམས་ཅད་སྟོན། རྒྱ་གར་གྱི་བདུན་ལ་རྒྱ་ཆེ་བའི་རྫོགས་ཆེན་སྟོན། ཁ་ཆེའི་ཡུལ་གྱི་བདུན་ལ་ཕྱི་ནང་གི་རྫོགས་ཆེན་རྫོགས་པར་སྟོན། དེ་ལྟར་སྔ་མ་ལ་ངོ་བོའི་སྒོ་ནས་དངོས་སུ་སྟོན། ཕྱི་མའི་ཆེད་དུ་གཏེར་དུ་སྦོས་གསུངས་སོ། །བཻ་རོ་ལ་རྣམ་སྣང་གི་སྤྲུལ་པར་ལུང་བསྟན། བོད་ཡུལ་དུ་ཐུགས་སྲས་ལྔ་འབྱུང་བས་དེ་དག་ལ་སྐུ་ལྟར་གྲགས་པའི་རྫོགས་ཆེན་ཐམས་ཅད་སྟོན། དེ་ལྟར་བླ་ན་མེད་པའི་རྫོགས་པ་ཆེན་པོ་ཐམས་ཅད་ཉི་མའི་སྙིང་པོ་ལ་འོད་ཟེར་འདུ་བ་ལྟར་སྤྲུལ་པའི་རིག་འཛིན་གསུམ་གྱི་ཐུགས་ལ་ཐིམ། པཎྚི་ཏ་ལྔ་བརྒྱ་དང་སྤྲུལ་པའི་གང་ཟག་ཐམས་ཅད་ཀྱིས་སླ་ཐབས་སུ་བཅིང་པའི་རྒྱ་དཔེ་རྣམས། རྡོ་རྗེ་གདན་གྱི་ཤར་ཕྱོགས་སུ་སྦས། ལར་སངས་རྒྱས་མྱ་ངན་ལས་འདའ་ཁར་དབུ་བྱང་དུ་བསྟན་པ་ནི། སངས་རྒྱས་ཀྱི་བསྟན་པ་སྤྱི་དང་བྱེ་བྲག་ཐམས་ཅད་བོད་དུ་དར་བའི་རྟེན་འབྲེལ་ཆེན་པོ་ཡིན་པས་བོད་ཡུལ་དུ་མདོ་སྔགས་ཀྱི་བསྟན་པ་དར་བ་དང་ཁྱད་པར་དུ་རིག་འཛིན་གསུམ་བོད་དུ་བྱོན་པ་ལས་ཀྱང་རྫོགས་པ་ཆེན་པོའི་ཆོས་དར་བ་ཡིན་ཏེ། དེའི་ཚུལ་ནི་བཻ་རོས་ཁྲི་སྲོང་ལྡེ་བཙན་དང་གཉག་ཛྙཱ་ན་ཀུ་མ་ར་གཡུ་སྒྲ་སྙིང་པོ་གསུམ་ལ་སེམས་སྡེའི་སྐོར་ངོ་བོས་བཤད། གཡུ་སྒྲ་དང་མི་ཕམ་མགོན་པོ་ལ་ཀློང་སྡེའི་སྐོར་བཤད། སྤ་གྲོ་སྐྱེ་ཆུའི་ལྷ་ཁང་དང་ལྷ་ས་ཡེར་བའི་བྲག་ལ་མན་ངག་གི་སྐོར་གཏེར་དུ་སྦས་དེ་ཕྱིས་སུ་གནས་དང་སྙིང་པོའི་མིང་ཅན་གྱིས་ལོན་པར་སྨོན་ལམ་བཏབ། སེམས་དང་རིག་པ་དབྱེ་བའི་རྒྱུད་རིག་འཛིན་རྣམ་གསུམ་གྲོས་མཐུན་པར་ཟང་ཟང་ལྷ་བྲག་ཏུ་སྦས། པདྨ་བོད་དུ་བྱོན་ནས་ཆོས་རྒྱལ་དང་མཁའ་འགྲོ་ཡེ་ཤེས་མཚོ་རྒྱལ་ནམ་མཁའི་སྙིང་པོ་གསུམ་ལ་རྫོགས་པ་ཆེན་པོའི་མན་ངག་གི་རྒྱུད་དུ་ངོ་བོས་གསུངས་བསམ་ཡས་དབུ་རྩེ་རིམ་གསུམ་ལྷོ་བྲག་མཁར་ཆུ་མོན་ཐང་ཤར་ཀོང་པོ། གཉར་བྱར་སྲིན་པོའི་ལྗོངས་ལྔ་ལ་གཏེར་དུ་སྦས་ཏེ། མ་འོངས་པར་སྤྲུལ་པའི་གང་ཟག་ལྔས་ལོན་པར་སྨོན་ལམ་བཏབ། དེ་ལྟར་སློབ་དཔོན་ཆེན་པོས་གསུངས་པ་དང་སྦས་པའི་སྐོར་གྱི་རྫོགས་ཆེན་རྣམས་ཡང་གསང་བླ་མེད་ཀྱི་སྐོར། པདྨའི་སྙན་བརྒྱུད་མཉམ་རྗེ་གཏན་དབབ་ཀྱི་སྐོར་དང་། མངོན་སུམ་སྣང་བ་གཏན་འབེབ་ཀྱི་སྐོར་རྣམས་ཟང་ཟང་ལྷ་བྲག་ཏུ་སྦས། དེ་དང་དུས་མཚུངས་པར། སྙན་བརྒྱུད་གཉིས་པོ་དེ་ཡང་། རྒྱ་གར་དབུས་འགྱུར་ཚལ་དུ་སེངྒེའི་གདོང་ཅན་གྱི་རིག་འཛིན་ཞིག་འབྱུང་བས། དེའི་དོན་དུ་རྒྱ་གར་ཤར་ཕྱོགས་སུ་ཡང་སྦས། ཨོ་རྒྱན་ཡུལ་དུ་ཉི་ཟླའི་གདོང་ཅན་གྱི་རིག་འཛིན་ཞིག་འབྱུང་བས་དེའི་དོན་དུ་རང་བྱུང་མཆོད་རྟེན་གསུམ་གྱི་འོག་ཏུ་ཡང་སྦས་སོ། །ཁྱད་པར་དུ་ཨོ་རྒྱན་ཆེན་པོས་རྒྱལ་པོ་ཁྲི་སྲོང་ལྡེའུ་བཙན་དང་། ཡེ་ཤེས་མཚོ་རྒྱལ་གཉིས་ལ་བསམ་ཡས་དབུ་རྩེ་རིམ་གསུམ་དུ་འབྲུག་ལོ་ཤར་ནས་སྦྲུལ་ལོའི་ཕྱེད་པར་ཟླ་བ་བཅོ་བརྒྱད་དུ་རྫོགས་ཆེན་གསུངས་པ་དག་ཡིག་མཁན་ཨཱ་ཙརྱ་དཔལ་གྱི་ཡེ་ཤེས། ལྡན་མ་རྩེ་མང་། ཡེ་ཤེས་མཚོ་རྒྱལ་གསུམ་གྱིས། ལྷ་ཡི་ཡི་གེ་གསེར་ཡིག་ཅན། སྲིན་པོའི་ཡི་གེ་ཟངས་ཡིག་ཅན། བྱང་སེམས་ཀྱི་ཡི་གེ་བཻཌཱུརྱའི་ཡི་གེ། གནོད་སྦྱིན་གྱི་ཡི་གེ་དུང་ཡིག་ཅན། སོག་པོའི་ཡི་གེ་གཡུ་ཡིག་ཅན། འོག་མིན་གྱི་ཡི་གེ་ཕྲ་ཡིག་ཅན། ཀླུའི་ཡི་གེ་མཐིང་ཡིག་ཅན་སྟེ། དེ་ལྟར་ཡིག་རིགས་བདུན་ལས་བྱས་པའི་རྒྱས་པ་མོན་བུམ་ཐང་དང་། བསྡུས་པ་དྭགས་པོ་ཁྱུང་བྲགདོན་དྲིལ་ཟང་ཟང་ལྷ་བྲག་ལ་སྦས་སོ། བི་མ་མི་ཏྲ་བོད་དུ་བྱོན་ནས། རྒྱལ་པོ་ཁྲི་སྲོང་ལྡེའུ་བཙན་ལ་བཀའ་ཡོངས་སུ་གྲགས་པའི་རྫོགས་པ་ཆེན་པོ་བསྟན། ཏིང་འཛིན་བཟང་པོ་ལ་མན་ངག་རྫོགས་པ་ཆེན་པོ་བསྟན། ཕྱི་མའི་དོན་དུ་བསམ་ཡས་བྲག་དཀར་ཐེམ་པ་འདྲ་བ་དང་། ས་གནོན་ཆད་པའི་མཆོད་རྟེན་ཡང་རྫོང་ཤེལ་ཕུག་རྣམས་སུ། ཡང་གསང་བླ་ན་མེད་པའི་རྫོགས་ཆེན་སྦས་ཏེ། མ་འོངས་པར་བརྒྱུད་འཛིན་ཐུགས་སྲས་བཞིས་ལོན་པར་སྨོན། སྙན་རྒྱུད་སེམས་ཉིད་ཅོག་བཞག་དང་། ཡེ་ཤེས་རང་གསལ་གཉིས་ལྷ་བྲག་ལ་གཏེར་དུ་སྦས། དེ་ལྟར་རིག་འཛིན་རྣམ་གསུམ་གྱི་རྫོགས་ཆེན་ཐམས་ཅད་བསྡུ་ན། གཞི་ལྟ་བ་གཏན་ལ་དབབ་པའི་སེམས་སྡེ་རྒྱས་པ་ཕྱི་སྐོར་དང་། ནང་ཉམས་ལེན་སྒོམ་སྤྱོད་གཙོ་བོར་གཏན་ལ་དབབ་པ་ཀློང་སྡེ་ཟབ་པ་ནང་གི་སྐོར་དང་། གསང་བ་འབྲས་བུ་མངོན་དུ་བྱ་བ་དེ་ཁོ་ན་ཉིད་སྙིང་པོ་བླ་ན་མེད་པའི་སྐོར་དང་གསུམ་དུ་འདུ་བ་ལས་འདིར་ཕྱི་མའོ། དེ་ལའང་། ལམ་དུ་འཇུག་པ་སེམས་ཀྱི་སྐོར། ཉམས་སུ་ལེན་པ་ལྟ་བའི་སྐོར་དང་། དོན་དང་འཕྲད་པ་རང་བྱུང་གི་སྐོར་གསུམ། དེ་དག་རེ་རེལའང་། ཟབ་པར་གདམ་པ་གདམས་ངག་གི་སྐོར་དང་། ཚིག་བརྒྱུད་དུ་བྱ་བ་སྙིང་པོའི་སྐོར་དང་། མི་སྤེལ་མི་ནུབ་པར་བྱ་བ་སྙན་རྒྱུད་ཀྱི་སྐོར་དང་གསུམ་ཡོད་པ་ལས། ཟང་ཟང་གི་ཆོས་གཏེར་འདི་ནི་ཕྱི་མ་དེ་གཙོ་ཆེ། དེ་ལའང་། རྩ་བ་དཔང་དུ་བཞགས་པ་རྒྱུད་ཀྱི་སྐོར་དང་། དེའི་དོན་དྲིལ་བ་མན་ངག་གི་སྐོར་གཉིས་ཡོད་པས། དང་པོ་ནི། ཟང་ཐལ་གྱི་རྒྱུད་རྣམ་གསུམ་ལྟ་བུ་ཡིན། ཕྱི་མ་ལ། ཐུན་མོང་དུ་གཅེས་པའི་ཡན་ལག་བཅོ་བརྒྱད་དང་ཐུན་མིན་རྩ་བའི་ཆོས་སྡེ་བཅོ་བརྒྱད་རྣམས་ཡིན། དེ་ལྟ་བུའི་ཆོས་སྡེ་སུམ་ཅུ་སོ་དགུ་ནི། རང་མིན་གཞན་ལ་མི་སྟོན་པའི་ཆོས་སྡེ་ཞེས། མཛོད་ལྔའི་སྒྲོམ་བུ་ལས་དབུས་མཆོང་མཛོད་སྨུག་པོ་ལ་སྦས་པ་ཡིན། དེ་ལྟར་སྦས་པའི་ཟབ་གཏེར་དེ་དག་གཏེར་ནས་སྤྱན་དྲངས་པའི་གཏེར་སྟོན་སྣ་ནམ་རྡོ་རྗེ་བདུད་འཇོམས་ཀྱི་སྐྱེས་སྤྲུལ་རིག་འཛིན་ཆེན་པོ་ཡིན། སྔོན་ཆད་ཨོ་རྒྱན་ཆེན་པོས་རྒྱ་གར་ལྷོ་ཕྱོགས་ཀྱི་ཡུལ་དུ་བརྟུལ་ཞུགས་ཀྱི་སྤྱོད་པ་མཛད་ནས་འགྲོ་དོན་མཛད་ཚེ་ཡུལ་དེར་བྲག་རི་དམར་ནག་ཞིག་གི་རྩ་བར་དུག་མཚོ་གནས་པའི་མཐར་གཅན་གཟན་གདུག་ཅན་དང་འདྲེ་སྲིན་མང་པོ་འཚོགས་པས་དེར་སྐྱེས་པའི་སེམས་ཅན་གྱི་སྲོག་ལ་ཟ་རེས་བྱེད་པ་ཤི་བ་ཐམས་ཅད་ངན་སོང་དུ་ལྟུང་བར་འདུག་པས། དེ་དག་ལ་ཨོ་རྒྱན་ཆེན་པོས་ཐུགས་རྗེས་འདུལ་བའི་སྤྲུལ་པ་བཀྱེ་ཕྱིར་ལྕགས་ཀྱི་རྡོ་རྗེ་རྩེ་དགུ་པ་འཕང་བས་གདུག་ཅན་རྣམས་བརྒྱལ་ཞིང་རེངས་པར་བྱས། སྲོད་ཀྱི་དུས་སུ་གདུག་ཅན་རྣམས་རང་དབང་མེད་པར་བཀུག་ནས་ཁྲོ་བོའི་ཚོགས་ཀྱིས་དུས་གཅིག་ལ་བསྒྲལ་ཏེ་མཐོ་རིས་སུ་གནས་སྤར། གཟུགས་ཕུང་མེ་ཏོག་དང་འཇའ་ཚོན་དུ་ཡལ་ལོ། །རྡོ་རྗེ་འཕང་བ་ལས། དུག་མཚོའི་འགྲམ་གྱི་བྲག་ཕུག་ཞིག་ཏུ་སེམས་ཅན་ཤི་བའི་རུས་པའི་ཕུང་པོ་ཞིག་འདུག་པ་དེར་བབས། བྲག་གི་ངོ་ལ་ཀཱི་ལ་ཡ་རང་བྱུང་དུ་ཡོད་པ། ཨོ་རྒྱན་ཆེན་པོས་རུས་པ་དེ་སུས་རུས་པ་ཡིན་པར་དགོངས་ཚེ་ཕག་རྒོད་གཏི་མུག་གི་རང་གཟུགས་ཅན་ཞེ་སྡང་གི་འཕྲོ་མཐུད་དེ་སེམས་ཅན་གདུག་ཅན་ཞིག་དང་འཐབ་ནས་ཤི་བས་ད་ལྟ་ཚ་དམྱལ་དུ་སྐྱེ་བར་གཟིགས་ནས། དེར་ཐུགས་རྗེས་དགོངས་དེ་ངན་སོང་སྦྱོང་བའི་ཏིང་ངེ་འཛིན་ལ་བཞུགས་བཞིན་ངན་སོང་ནས་ཐར་ཏེ་ངའི་ཆོས་ལ་ལོངས་སྤྱོད་པར་ཤོག་ཅིག་ཅེས་སྨོན་ལམ་མཛད་པའི་དེ་མ་ཐག་ཏུ་སེམས་ཅན་དེའི་ལས་སྲབ་སྟེ་སྡུག་བསྔལ་མེད་པར་བྱས། འོན་ཀྱང་སྔ་མའི་ལས་ཀྱི་ལྷག་མས་ལོ་བརྒྱར་དེར་གནས་ཏེ་ཐར་པར་མཛད། ཨོ་རྒྱན་བོད་དུ་བྱོན་ནས་ཆོས་གསུངས་ཕག་རྒོད་དམྱལ་བར་སྐྱེ་བ་ཡང་ཐར་ཏེ་གཏི་མུག་གི་ལྷག་རོས་དུད་འགྲོ་གཙང་རིགས་ཀྱི་ལུས། རི་དྭགས་རྒྱ། རྔ་མོང་། རྣ་བ། ངང་བ། ངུར་བ། བྱ་གགརྨ་བྱ་ནཻ་ཙོ། རི་བྱའི་སྟེ་སྐྱེ་བ་དགུ་བརྒྱུད་ནས། སླར་རྒྱ་གར་རྡོ་རྗེ་གདན་དུ་ཁྱིམ་བདག་དགའ་བྱེད་ཀྱི་བུར་སྐྱེས་སོ། །དེས་ཐོག་དྲངས་ཏེ་མི་ཕལ་བའི་སྐྱེ་བ་བདུན་བླང་དེ་ལྟར་སྐྱེ་བ་བཅུ་བདུན་བླང་། དེའི་ཕྱི་མར་ཡུལ་དབུས་འགྱུར་ཚལ་དུ། དེད་དཔོན་ཀ་ཁ་བྱིན་ཞེས་པར་སྐྱེས་ནས་འགྲོ་བ་མང་པོ་ལ་ཕན་པའི་ལས་སྟོབས་ཅན་བསགས། ཕྱི་མར་དགེ་བའི་ལས་འཕྲོ་མཐུད་ནས་བལ་ཡུལ་དུ་འཕགས་པའི་མཆོད་རྟེན་བསྙེན་བཀུར་བྱེད་པ་ཉམས་པ་གསོ་བའི་དགེ་བསྙེན་དུ་གྱུར། དེའི་ཕྱི་མར་མོན་ཁར་དགེ་སློང་སྟོབས་ཆེན་གྲུབ་ཀྱི་སྐྱེ་བ་བླང་པདྨའི་མཛད་ཕྲིན་མཐོང་ཐོས་ཀྱིས་དད་པ་སྐྱེས་ནས། ཨོ་རྒྱན་གྱི་ཐུགས་ཆོས་ཟབ་མོ་ལ་ལོངས་སྤྱོད་པའི་སྨོན་ལམ་བཏབ། དེའི་ཕྱི་མར་རྩང་གི་སྟོད་དུ་གསང་སྔགས་ཀྱི་ཆོས་ལ་སྤྱོད་པ་སྦས་པའི་རིགས་ཅན་དང་རྒྱུད་བཟང་བ། གསང་སྔགས་ཀྱི་ཆོས་ལ་ཉན་བཤད་སྒོམ་སྒྲུབ་ཀྱི་མཛད་པ་མཐར་ཕྱིན་པར་འགྱུར་རོ། །དེའི་ཕྱི་མར་བྱང་ཕྱོགས་ཐོ་ཡོར་ནག་པོའི་ཡུལ་རི་རྒྱལ་པོ་གདན་ལ་བཞུགས་པ་འདྲ་བར་རྡོ་རྗེ་བདུད་འཇོམས་ཀྱི་སྤྲུལ་པ་རིག་འཛིན་ཆེན་པོ་འཁྲུངས་པ་ཡིན་ནོ། །དེ་ཡང་ཇི་སྐད་དུ། ཅི་ཕྱིར་སྐྱེ་བ་བཅུ་བདུན་གྱི༔ཐོག་མར་རང་གིས་སྨོན་ལམ་བཏབ༔སྐྱེ་བ་ལྔ་ཡི་ཐོག་མ་རུ༔སྟོབས་ཆེན་དགེ་བའི་ས་བོན་སྤེལ༔སྐྱེ་བ་དེ་ཡི་སྔ་མ་ལ༔གཤིན་རྗེ་གཤེད་པོའི་བསྙེན་པ་ནི༔འབུམ་ཕྲག་བཅོ་བརྒྱད་བཟླས་པ་ཡི༔དུས་དེར་དགྲ་བགེགས་བར་ཆད་མེད༔ཅེས་གསུངས་པ་བཞིན་ནོ། །དེ་ལྟ་བུའི་རྡོ་རྗེ་བདུད་འཇོམས་ཀྱི་སྐྱེས་སྤྲུལ་རིག་འཛིན་ཆེན་པོ་ནི། དུས་ཆེན་དགུའི་ཕན་ཡོན་ལས་ཀྱང་། ང་སོང་དྲུག་བརྒྱ་ཉི་ཤུ་ན༔རི་བོ་བཀྲ་བཟང་ཤར་མདུན་དུ༔ལས་ཅན་སྦས་པའི་རྣལ་འབྱོར་པ༔རྒོད་ཀྱི་ལྡེམ་འཕྲུ་ཅན་གཅིག་འབྱུང༔ང་ཡི་གཏེར་དང་འཕྲད་པར་འགྱུར༔ཞེས་དང་། སྐྱེ་མེད་མ་བཅོས་རང་བྱུང་གི་རྒྱུད་ལས། མ་འོངས་པའི་དུས་ལྔ་བརྒྱའི་ཐ་མར་སྙིགས་མ་ལྔ་བདོ་བའི་ཚེ། གཡས་རི་རུ་ལག་གི་ལུང་པ་ཕུ་ནུབ་བྱང་དུ་བསྟན་པ། མདོ་ཤར་ལྷོར་བསྟན་པ། ཤར་རི་པདྨ་འདྲ་བ། ལྷོ་རི་དལ་ཡོལ་འདྲ་བ། ནུབ་རི་རྒྱལ་པོ་གདན་བཞུགས་འདྲ་བ། བྱང་རི་དམག་དཔོན་སོ་ཁ་སྲུང་བ་ལྟ་བུ། ཕུ་རི་དབུ་རྒྱན་འདྲ་བ། མདོ་དཔག་བསམ་ཤིང་གི་རྩ་བ་འདྲ་བ་ཞིག་གི་ནང་ན་སྐྱེ་མཐའི་རིག་འཛིན་སྐྱེ་འབྲས་བཟང་བ། དབང་པོ་སྐྱོན་མེད་པ་བརྗིད་ཆེ་བ། སྨུག་ནག་དབང་གི་མདོག་འདྲ་ཅན། ནང་གི་རྩ་ལ་སྐྱོན་མེད་པས་རླུང་གི་གེགས་ཆུང་བ། རྣམ་རྟོག་ལས་སུ་རུང་བའི་མགྲིན་པ་ལེགས་པས་ངག་སྙན་པ་ཡེ་ཤེས་རང་ལ་འཆར་བའི་རྟགས་མིག་འབྲས་གསལ་ལ་མིག་འཛུམ་པ། སྙན་བརྒྱུད་ལས་འཕྲོ་སད་པའི་རྟགས་སུ་རྣ་བའི་རྩ་འདབ་ལེགས་ཤིང་སྨེ་བ་ཡོད་པ། སྤྱོད་པ་ཡ་མ་ཟུང་དུ་སྟོན་པ་འབྱུང་བ་དེ་སྙན་བརྒྱུད་ཀྱི་ཆོས་སྡེ་ལ་དབང་བར་ལུང་བསྟན་པ་དང་། སྙན་བརྒྱུད་དྲུག་གི་ཐོ་བྱང་ལུང་བསྟན་ལས་ཀྱང་། ལྔ་བརྒྱ་སྙིགས་མ་རྩོད་ལྡན་དུས༔གཡས་རུ་སྟོད་ཡུལ་ཟང་ཟང་མཐར༔རི་རྒྱལ་རིན་ཆེན་སྤུང་འདྲ་ཡོད༔དེ་ཡི་ཤར་མགུལ་ནགས་ཀྱི་འདབས༔ཕ་ནི་བརྟུལ་ཞུགས་བཟང་སྤྱོད་རིགས༔མ་ནི་མཁའ་འགྲོ་དབང་ཕྱུག་མ༔རྡོ་རྗེ་གཞོན་ནུ་ཡབ་ཡུམ་གྱིས༔ཏིང་འཛིན་ངང་དུ་སྦྱོར་བ་ལས༔ལས་དང་ཐུགས་རྗེ་སྨོན་ལམ་འཛོམས༔ཞེས་དང